બીજી વિકટ સમસ્યા અર્થતંત્ર અને તેમાંય બેંકો પાસેથી મસમોટું ધીરાણ મેળવતા બાકીદારોની નાદારી અને નાસભાગ રોકવાની સરેઆમ નિષ્ફળતાથી પેદા થઈ છે. અબજાપતિઓ સાઠગાંઠથી જંગી રકમો લઈને વિદેશ જઈ લહેર કરે અને સરકાર તેમજ બેન્કો તે તપાસ કોઈ એજન્સીને સોંપી સાક્ષીભાવે જોતા રહે તે દૃશ્ય ઘૃણાસ્પદ છે. શું કાયદા અને વહીવટીતંત્રના હાથ એટલા ટુંકા છે કે તે આવી બાકીદારોની સાન ઠેકાણે ન લાવી શકે ? શું બેન્કોમાં કંઈક ખામી છે કે પૂરતી તપાસણી અને સલામતિ વિના આવડા મોટાં ધીરાણો થઈ શકે છે. સમગ્ર અર્થતંત્રના પાયાને લૂણો લગાડતી આવી પરિસ્થિતિ સુધરવાના બદલે વણસતી જાય છે.